Auditor's report — BGRIM, period 2023 (audited, opinion: unqualified)
Auditor firm: PwC
Signing partner: บุญเลิศ  กมลชนกกุล

รายงานของผู้สอบบัญชีรับอนุญาต

เสนอ ผู้ถือหุ้นและคณะกรรมการของบริษัท บี.กริม เพาเวอร์ จำกัด (มหาชน)

ความเห็น

ข้าพเจ้าเห็นว่า งบการเงินรวมและงบการเงินเฉพาะกิจการแสดงฐานะการเงินรวมของบริษัท บี.กริม เพาเวอร์ จำกัด (มหาชน) (บริษัท) และบริษัทย่อย (กลุ่มกิจการ) และฐานะการเงินเฉพาะกิจการของบริษัท ณ วันที่ 31 ธันวาคม พ.ศ. 2566 และผลการดำเนินงานรวมและผลการดำเนินงานเฉพาะกิจการ รวมถึงกระแสเงินสดรวมและกระแสเงินสดเฉพาะกิจการสำหรับปีสิ้นสุดวันเดียวกัน โดยถูกต้องตามที่ควรในสาระสำคัญตามมาตรฐานการรายงานทางการเงิน

งบการเงินที่ตรวจสอบ

งบการเงินรวมและงบการเงินเฉพาะกิจการประกอบด้วย

งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม พ.ศ. 2566

งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับปีสิ้นสุดวันเดียวกัน

งบแสดงการเปลี่ยนแปลงส่วนของเจ้าของรวมและงบแสดงการเปลี่ยนแปลงส่วนของเจ้าของเฉพาะกิจการสำหรับปีสิ้นสุดวันเดียวกัน

งบกระแสเงินสดรวมและงบกระแสเงินสดเฉพาะกิจการสำหรับปีสิ้นสุดวันเดียวกัน และ

หมายเหตุประกอบงบการเงินรวมและงบการเงินเฉพาะกิจการซึ่งประกอบด้วยนโยบายการบัญชีที่สำคัญและหมายเหตุเรื่องอื่น ๆ

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในส่วนของความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการในรายงานของข้าพเจ้า ข้าพเจ้ามีความเป็นอิสระ
จากกลุ่มกิจการและบริษัทตามประมวลจรรยาบรรณของผู้ประกอบวิชาชีพบัญชี รวมถึงมาตรฐานเรื่องความเป็นอิสระที่กำหนด
โดยสภาวิชาชีพบัญชีในส่วนที่เกี่ยวข้องกับการตรวจสอบงบการเงินรวมและงบการเงินเฉพาะกิจการ และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ตามประมวลจรรยาบรรณดังกล่าว ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่าง ๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบ
งบการเงินรวมและงบการเงินเฉพาะกิจการสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบ
งบการเงินรวมและงบการเงินเฉพาะกิจการโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

ข้อมูลอื่น

กรรมการเป็นผู้รับผิดชอบต่อข้อมูลอื่น ข้อมูลอื่นประกอบด้วย ข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและงบการเงินเฉพาะกิจการ และรายงานของผู้สอบบัญชีที่อยู่ในรายงานนั้น ข้าพเจ้าคาดว่าข้าพเจ้าจะได้รับรายงานประจำปีภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและงบการเงินเฉพาะกิจการไม่ครอบคลุมถึงข้อมูลอื่น และข้าพเจ้าไม่ได้ให้ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและงบการเงินเฉพาะกิจการคือ การอ่านและพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมและงบการเงินเฉพาะกิจการ หรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าวกับคณะกรรมการตรวจสอบ

ความรับผิดชอบของกรรมการต่องบการเงินรวมและงบการเงินเฉพาะกิจการ

กรรมการมีหน้าที่รับผิดชอบในการจัดทำและนำเสนองบการเงินรวมและงบการเงินเฉพาะกิจการเหล่านี้ โดยถูกต้องตามที่ควร
ตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่กรรมการพิจารณาว่าจำเป็น เพื่อให้สามารถจัดทำงบการเงินรวมและงบการเงินเฉพาะกิจการที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและงบการเงินเฉพาะกิจการ กรรมการรับผิดชอบในการประเมินความสามารถของกลุ่มกิจการและบริษัทในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับการดำเนินงานต่อเนื่อง เว้นแต่กรรมการมีความตั้งใจที่จะเลิกกลุ่มกิจการและบริษัท หรือหยุดดำเนินงาน หรือไม่สามารถดำเนินงานต่อเนื่องต่อไปได้

คณะกรรมการตรวจสอบมีหน้าที่ช่วยกรรมการในการกำกับดูแลกระบวนการในการจัดทำรายงานทางการเงินของกลุ่มกิจการและบริษัท

ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและงบการเงินเฉพาะกิจการโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูง 
แต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริง
อันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาด และถือว่ามีสาระสำคัญ
เมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการ หรือทุกรายการรวมกันจะมีผลต่อการตัดสินใจ
ทางเศรษฐกิจของผู้ใช้งบการเงินรวมและงบการเงินเฉพาะกิจการเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจเยี่ยงผู้ประกอบวิชาชีพและการสังเกต และสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและงบการเงินเฉพาะกิจการ ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูล
ที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มกิจการและบริษัท

ประเมินความเหมาะสมของนโยบายการบัญชีที่กรรมการใช้และความสมเหตุสมผลของประมาณการทางบัญชี และการเปิดเผยข้อมูลที่เกี่ยวข้องซึ่งจัดทำขึ้นโดยกรรมการ

สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของกรรมการจากหลักฐานการสอบบัญชีที่ได้รับ และประเมินว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มกิจการและบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่า
มีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและงบการเงินเฉพาะกิจการที่เกี่ยวข้อง หรือถ้าการเปิดเผยดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มกิจการและบริษัทต้องหยุดการดำเนินงานต่อเนื่อง

ประเมินการนำเสนอ โครงสร้างและเนื้อหาของงบการเงินรวมและงบการเงินเฉพาะกิจการโดยรวม รวมถึงการเปิดเผยข้อมูลว่างบการเงินรวมและงบการเงินเฉพาะกิจการแสดงรายการ และเหตุการณ์ในรูปแบบที่ทำให้มีการนำเสนอข้อมูล
โดยถูกต้องตามที่ควรหรือไม่

ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการภายในกลุ่มหรือกิจกรรม
ทางธุรกิจภายในกลุ่มกิจการเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุม
ดูแลและการปฏิบัติงานตรวจสอบกลุ่มกิจการ ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับคณะกรรมการตรวจสอบในเรื่องต่าง ๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ และข้อบกพร่องที่มีนัยสำคัญในระบบการควบคุมภายในหากข้าพเจ้า
ได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่คณะกรรมการตรวจสอบว่า ข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับคณะกรรมการตรวจสอบเกี่ยวกับความสัมพันธ์ทั้งหมด ตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับคณะกรรมการตรวจสอบ ข้าพเจ้าได้พิจารณาเรื่องต่าง ๆ ที่มีนัยสำคัญที่สุดในการตรวจสอบงบการเงินรวมและงบการเงินเฉพาะกิจการในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชี เว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

บริษัท ไพร้ซวอเตอร์เฮาส์คูเปอร์ส เอบีเอเอส จำกัด

บุญเลิศ  กมลชนกกุล

ผู้สอบบัญชีรับอนุญาตเลขที่ 5339

กรุงเทพมหานคร

28 กุมภาพันธ์ พ.ศ. 2567

บริษัท บี.กริม เพาเวอร์ จำกัด (มหาชน)

งบการเงินรวมและงบการเงินเฉพาะกิจการ

วันที่ 31 ธันวาคม พ.ศ. 2566

| เรื่องสำคัญในการตรวจสอบ | วิธีการตรวจสอบ |

| การประเมินการด้อยค่าของค่าความนิยม |  |

| อ้างถึงหมายเหตุประกอบงบการเงินข้อ 7 ประมาณการทางบัญชี ที่สำคัญและการใช้ดุลยพินิจ และข้อ 22 ค่าความนิยม  ณ วันที่ 31 ธันวาคม พ.ศ. 2566 กลุ่มกิจการมีค่าความนิยมจำนวน 1,169.90 ล้านบาท โดยกลุ่มกิจการต้องทำการทดสอบการด้อยค่าของค่าความนิยมเป็นประจำทุกปีตามข้อกำหนดของมาตรฐานการรายงานทางการเงินที่เกี่ยวข้อง  สำหรับปีสิ้นสุดวันที่ 31 ธันวาคม พ.ศ. 2566 ผู้บริหารได้จัดทำการประเมินการด้อยค่าของค่าความนิยม โดย  คำนวณมูลค่าที่คาดว่าจะได้รับคืนของหน่วยสินทรัพย์ที่ก่อให้เกิดเงินสดแต่ละหน่วย โดยใช้วิธีการคิดลดกระแสเงินสด ซึ่งครอบคลุมระยะเวลาของสัญญาซื้อขายไฟฟ้าที่เหลืออยู่ของแต่ละหน่วยสินทรัพย์ (18 ปี ถึง 24 ปี) โดยกระแสเงินสดจะถูกคิดลดเป็นมูลค่าปัจจุบันโดยใช้อัตราต้นทุนถัวเฉลี่ยถ่วงน้ำหนักของเงินทุน และ  เปรียบเทียบผลลัพธ์ของมูลค่าที่คาดว่าจะได้รับคืนกับมูลค่าตามบัญชีของหน่วยสินทรัพย์ที่ก่อให้เกิดเงินสดแต่ละหน่วย   จากการทดสอบการด้อยค่าประจำปี ผู้บริหารสรุปว่าไม่มีค่าเผื่อการด้อยค่าของค่าความนิยมที่จะต้องรับรู้ในระหว่างปีสิ้นสุดวันที่ 31 ธันวาคม พ.ศ. 2566  ข้าพเจ้าให้ความสำคัญกับการตรวจสอบรายการนี้เนื่องจากการคำนวณมูลค่าที่คาดว่าจะได้รับคืนของหน่วยสินทรัพย์ที่ก่อให้เกิดเงินสด แต่ละหน่วย มีความเกี่ยวข้องกับการใช้ดุลยพินิจที่สำคัญของผู้บริหารในการประมาณการกระแสเงินสด ซึ่งอ้างอิงข้อสมมติฐานต่างๆ ที่มี ผลมาจากการคาดการณ์สภาวะตลาดและเศรษฐกิจในอนาคตโดยข้อสมมติฐานที่สำคัญ ได้แก่ อัตราค่าไฟฟ้า กำลังการผลิตของโรงไฟฟ้า อัตราการเติบโต ต้นทุนและค่าใช้จ่ายในการดำเนินงาน โครงสร้างเงินทุน และอัตราคิดลด | วิธีการปฏิบัติงานของข้าพเจ้าสำหรับเรื่องดังกล่าวประกอบด้วย  สอบถามผู้บริหารเพื่อทำความเข้าใจและประเมินวิธีการที่ใช้ในการคำนวณประมาณการกระแสเงินสด รวมถึงสอบถามในเชิงทดสอบต่อข้อมูลที่ผู้บริหารใช้ในการประมาณการกระแสเงินสดดังกล่าว และทดสอบการคำนวณของผู้บริหาร เปรียบเทียบข้อมูลในประมาณการกระแสเงินสดกับงบประมาณและแผนธุรกิจ และหลักฐานอื่นที่เกี่ยวข้องกับแผนการในอนาคต รวมถึงเปรียบเทียบผลการดำเนินงานที่เกิดขึ้นจริงในปีปัจจุบันกับตัวเลขที่คาดการณ์ไว้ในปีก่อน เพื่อประเมินความสมเหตุสมผลของผลการดำเนินงานที่คาดการณ์ไว้  ประเมินความสมเหตุสมผลของข้อมูลและข้อสมมติฐานหลักที่ใช้ในการประเมินมูลค่าที่คาดว่าจะได้รับคืน โดยเปรียบเทียบกับสัญญาที่เกี่ยวข้อง ข้อมูลในอดีต และข้อมูลในตลาดของอุตสาหกรรมที่เปรียบเทียบกันได้ ประเมินตัวแปรที่ใช้ในการพิจารณาอัตราคิดลดที่สำคัญ เช่น ต้นทุนเงินทุนของส่วนของเจ้าของเปรียบเทียบกับอัตราผลตอบแทนของบริษัทในกลุ่มอุตสาหกรรมเดียวกันที่จดทะเบียนในตลาดหลักทรัพย์แห่งประเทศไทย และอัตราผลตอบแทนที่ปราศจากความเสี่ยง เปรียบเทียบกับอัตราผลตอบแทนของพันธบัตรรัฐบาล และทดสอบการคำนวณของอัตราดังกล่าว  ทดสอบการคำนวณค่าความอ่อนไหวของมูลค่าปัจจุบันของกระแสเงินสดที่คิดลดจากการเปลี่ยนแปลงในสมมติฐานที่สำคัญ เช่น อัตราการเติบโตของรายได้ และอัตราคิดลด  ใช้ผู้เชี่ยวชาญด้านการประเมินมูลค่าในสำนักงานของข้าพเจ้า พิจารณาความเหมาะสมและความสมเหตุสมผลของวิธีการที่ใช้ ในการประเมินมูลค่า ตรรกะของวิธีการคำนวณ การประมาณอัตราคิดลดและปัจจัยในการคิดลด รวมถึงคำนวณประมาณการโดยอิสระแล้วนำผลลัพธ์มาเปรียบเทียบกับประมาณการที่ผู้บริหารได้จัดทำขึ้น  จากการปฏิบัติงานดังกล่าวข้างต้น ข้าพเจ้าพบว่าข้อสมมติฐาน ที่ผู้บริหารใช้ในการประเมินมูลค่าที่คาดว่าจะได้รับคืนของค่าความนิยม มีความสมเหตุสมผลตามหลักฐานที่ได้รับ |

|  |  |



| เรื่องสำคัญในการตรวจสอบ | วิธีการตรวจสอบ |

| การประเมินการด้อยค่าของเงินลงทุนในบริษัทย่อย บริษัทร่วม และการร่วมค้า |  |

| อ้างถึงหมายเหตุประกอบงบการเงินข้อ 7 ประมาณการทางบัญชี ที่สำคัญและการใช้ดุลยพินิจ ข้อ 16 เงินลงทุนในบริษัทย่อย และข้อ 17 เงินลงทุนในบริษัทร่วมและการร่วมค้า  ณ วันที่ 31 ธันวาคม พ.ศ. 2566 บริษัทมีเงินลงทุนในบริษัทย่อย บริษัทร่วมและการร่วมค้าเป็นจำนวนที่เป็นสาระสำคัญ ผู้บริหารได้ประเมินถึงการมีอยู่ของข้อบ่งชี้การด้อยค่าของส่วนได้เสียในบริษัทย่อย บริษัทร่วม และการร่วมค้าดังกล่าว อย่างสม่ำเสมอ  มูลค่าที่คาดว่าจะได้รับคืน คำนวณจากมูลค่ายุติธรรมหักด้วยต้นทุนในการจำหน่าย ข้อมูลและข้อสมมติฐานหลักที่ใช้ในการประมาณมูลค่าปัจจุบันของกระแสเงินสดในอนาคต ได้แก่ อัตราค่าไฟฟ้า กำลังการผลิตของโรงไฟฟ้า อัตราการเติบโต ต้นทุนและค่าใช้จ่ายในการดำเนินงาน โครงสร้างเงินทุน และอัตราคิดลด  จากการประเมินของผู้บริหาร มูลค่าที่คาดว่าจะได้รับคืนของเงินลงทุนที่มีข้อบ่งชี้ของการด้อยค่า สูงกว่ามูลค่าตามบัญชีของเงินลงทุน และไม่มีการด้อยค่าที่ต้องรับรู้ในงบการเงินเฉพาะกิจการ  ข้าพเจ้าให้ความสำคัญกับการตรวจสอบรายการนี้เนื่องจากการประเมินถึงการมีอยู่ของข้อบ่งชี้การด้อยค่าของมูลค่าเงินลงทุนนั้นอาศัยดุลยพินิจ ในกรณีที่เกิดข้อบ่งชี้ของการด้อยค่า กระบวนการและวิธีการในการกำหนดมูลค่าที่คาดว่าจะได้รับคืนของเงินลงทุนยังขึ้นอยู่กับวิธีการวัดมูลค่า ข้อสมมติฐาน และข้อมูลที่ใช้ ซึ่งอาศัยการใช้ดุลยพินิจของผู้บริหาร | วิธีการปฏิบัติงานของข้าพเจ้าสำหรับเรื่องดังกล่าวประกอบด้วย  สอบถามผู้บริหารเพื่อทำความเข้าใจและประเมินวิธีการที่ผู้บริหารใช้ประเมินข้อบ่งชี้ ว่าเงินลงทุนในบริษัทย่อย บริษัทร่วมและการร่วมค้าอาจเกิดการด้อยค่าหรือไม่ โดยสอบถามในเชิงทดสอบเกี่ยวกับสภาวะตลาดในปัจจุบัน ข้อบ่งชี้จากแหล่งข้อมูลภายนอกและแหล่งข้อมูลภายใน รวมถึงสถานะของบริษัทย่อย บริษัทร่วม และกิจการร่วมค้าแต่ละแห่ง เพื่อประเมินความเหมาะสมของการระบุรายการที่อาจเกิดการด้อยค่าโดยผู้บริหาร สำหรับเงินลงทุนที่มีข้อบ่งชี้ของการด้อยค่า ข้าพเจ้าประเมินความสมเหตุสมผลของข้อมูลและข้อสมมติฐานหลักที่ใช้ในการประเมินมูลค่าที่คาดว่าจะได้รับคืน โดยเปรียบเทียบกับสัญญา ที่เกี่ยวข้อง ข้อมูลในอดีต แผนการดำเนินงานในอนาคต และข้อมูลในตลาดของอุตสาหกรรมที่เปรียบเทียบกันได้ ประเมินการวิเคราะห์ความอ่อนไหวของข้อสมมติฐานหลักเพื่อประเมินว่าปัจจัยใดมีความอ่อนไหวต่อมูลค่าที่คาดว่าจะได้รับคืน และผลกระทบที่อาจเกิดขึ้นจากช่วงของผลลัพธ์ที่เป็นไปได้ ใช้ผู้เชี่ยวชาญด้านการประเมินมูลค่าในสำนักงานของข้าพเจ้าสอบทานความเหมาะสมและความสมเหตุสมผลของวิธีการที่ใช้ในการประเมินมูลค่า ตรรกะของวิธีการคำนวณ การประมาณอัตราคิดลดและปัจจัยในการคิดลด โดยเปรียบเทียบกับข้อมูลของผู้เล่นรายอื่นในอุตสาหกรรมที่เปรียบเทียบกันได้ ประเมินความเหมาะสมและความเพียงพอของการเปิดเผยข้อมูลในหมายเหตุประกอบงบการเงินที่เกี่ยวข้องกับรายการนี้   จากการปฏิบัติงานข้างต้น ข้าพเจ้าไม่พบข้อสังเกตที่มีสาระสำคัญ ในการประเมินข้อบ่งชี้การด้อยค่าของผู้บริหาร นอกจากนี้ ข้อมูลและ ข้อสมมติฐานหลักที่ผู้บริหารใช้ในการประเมินมูลค่าที่คาดว่าจะได้รับคืน มีความสอดคล้องกับหลักฐานที่ได้รับ |

|  |  |



| เรื่องสำคัญในการตรวจสอบ | วิธีการตรวจสอบ |

| การลงทุนในประเทศเกาหลีใต้ |  |

| อ้างถึงหมายเหตุประกอบงบการเงินข้อ 4.1 การบัญชีสำหรับงบการเงินรวม และข้อ 17 เงินลงทุนในบริษัทร่วมและการร่วมค้า   เมื่อวันที่ 25 พฤษภาคม พ.ศ. 2566 บริษัทย่อยของกลุ่มกิจการ ซึ่งจดทะเบียนและจัดตั้งในสาธารณรัฐเกาหลี เข้าลงทุนโดยการถือหุ้นสามัญที่มีสิทธิออกเสียงในสัดส่วนร้อยละ 21.27 ของหุ้นสามัญที่มีสิทธิออกเสียงทั้งหมด และร้อยละ 100 ของหุ้นที่ไม่มีสิทธิออกเสียง ของบริษัทแห่งหนึ่งซึ่งประกอบธุรกิจโรงไฟฟ้าพลังงานแสงอาทิตย์ ในสาธารณรัฐเกาหลี ด้วยมูลค่าการลงทุนรวม 31,376.09 ล้านวอนเกาหลี (เทียบเท่า 825.19 ล้านบาท) ส่งผลให้กลุ่มกิจการมีสิทธิได้รับ เงินปันผลรวมในสัดส่วนร้อยละ 33.85 โดยกลุ่มกิจการพิจารณารายการดังกล่าวเป็นเงินลงทุนในบริษัทร่วม (หมายเหตุ 17)   ข้าพเจ้าให้ความสำคัญกับรายการนี้เนื่องจากมูลค่าของสิ่งตอบแทน ที่จ่ายในรายการดังกล่าวเป็นจำนวนที่มีสาระสำคัญต่องบการเงินรวม และการระบุวันที่ที่กลุ่มกิจการมีอิทธิพลอย่างมีนัยสำคัญในบริษัท ที่เข้าลงทุนดังกล่าวเกี่ยวข้องกับการใช้ดุลยพินิจของผู้บริหารในการพิจารณาเงื่อนไขตามรูปแบบของสัญญาที่เกี่ยวข้องในแต่ละช่วงเวลา ซึ่งเริ่มตั้งแต่ 1) การสนับสนุนเงินทุนในรูปแบบของเงินให้กู้ในวันที่กลุ่มกิจการแสดงความตั้งใจในการลงทุนในโครงการดังกล่าว 2) การจ่ายเงินล่วงหน้าค่าหุ้นให้แก่กลุ่มผู้ถือหุ้นรายเดิมในวันที่โครงการสามารถ เปิดดำเนินการเชิงพาณิชย์ 3) การจ่ายชำระและรับโอนหุ้นของบริษัทดังกล่าว ซึ่งเกี่ยวข้องกับการพิจารณาข้อตกลงตามสัญญาที่ได้ตกลงร่วมกันระหว่างกลุ่มกิจการกับผู้ถือหุ้นรายเดิมและบริษัทที่ลงทุน รวมถึงกฎ ระเบียบ และข้อกำหนดของหน่วยงานกำกับดูแลที่เกี่ยวข้อง นอกจากนี้ การพิจารณาการวัดมูลค่าต้นทุนของเงินลงทุนรายการนี้ต้องอาศัยการตีความเงื่อนไขที่สำคัญในสัญญาด้วย  ทั้งนี้ กลุ่มกิจการอยู่ระหว่างการประเมินจำนวนผลต่างระหว่างต้นทุนของเงินลงทุนกับมูลค่ายุติธรรมสุทธิของสินทรัพย์และหนี้สินที่ระบุได้ในวันที่นำวิธีส่วนได้เสียมาถือปฏิบัติกับเงินลงทุนในบริษัทร่วมดังกล่าว ตามข้อกำหนดของมาตรฐานการรายงานทางการเงินที่เกี่ยวข้อง | วิธีการปฏิบัติงานของข้าพเจ้าสำหรับเรื่องดังกล่าวประกอบด้วย  ทำความเข้าใจเงื่อนไขต่าง ๆ ของสัญญาที่เกี่ยวข้องในแต่ละช่วงเวลาที่กลุ่มกิจการเข้าทำรายการ เพื่อประเมินความเหมาะสมของการระบุวันที่ที่กลุ่มกิจการมีอิทธิพลอย่างมีสาระสำคัญ ในกิจการดังกล่าว  รวมถึงวิธีการบัญชีที่ผู้บริหารใช้พิจารณา จัดประเภทรายการและการวัดมูลค่าของการลงทุนว่าสอดคล้องกับข้อกำหนดของมาตรฐานการรายงานทางการเงินที่เกี่ยวข้องหรือไม่ ประเมินความเหมาะสมของการจัดประเภทเงินลงทุนว่าเป็นเงินลงทุนในตราสารหนี้หรือตราสารทุนของกิจการที่ออก สำหรับการลงทุนในส่วนที่มีเงื่อนไขในการได้รับเงินปันผลส่วนเพิ่ม  ประเมินความเหมาะสมของกรอบระยะเวลาในการประเมินมูลค่ายุติธรรมสุทธิของสินทรัพย์และหนี้สินที่ระบุได้ในบริษัทร่วมดังกล่าวว่าสอดคล้องกับข้อกำหนดของมาตรฐานการรายงานทางการเงินที่เกี่ยวข้องหรือไม่ ประเมินความเหมาะสมและความเพียงพอของการเปิดเผยข้อมูลในหมายเหตุประกอบงบการเงินที่เกี่ยวข้องกับรายการนี้   จากการปฏิบัติงานข้างต้น ข้าพเจ้าไม่พบข้อสังเกตที่มีสาระสำคัญเกี่ยวกับการระบุวันที่ที่กลุ่มกิจการมีอิทธิพลอย่างมีนัยสำคัญในบริษัทที่กลุ่มกิจการเข้าลงทุน การจัดประเภทของเงินลงทุนมีความสมเหตุสมผลตามหลักฐานที่ได้รับ และการวัดมูลค่ายุติธรรมสุทธิของสินทรัพย์และหนี้สินที่ระบุได้ยังอยู่ในกรอบเวลาตามข้อกำหนดของมาตรฐานการรายงานทางการเงินที่เกี่ยวข้อง |

|  |  |